Международен научен форум: Полската литература и психоанализата

(договор 80-10-112 / 16.4.2024 г.)

Ръководител: ас. д-р Кристиян Иванов Янев

Международният научен форум се проведе на 15 ноември 2024 г. и в него участваха 13 изследователи от няколко образователни и научни центъра в България и чужбина. Пленарен доклад изнесе полската изследователка Лена Маньон от Университета в Лион, която беше поканена в рамките на програма SUMMIT. В конференцията взеха участие студенти, млади учени и постдокторанти, университетски преподаватели от Софийския, Великотърновския и Пловдивския университет, както и колеги от международната научна общност – от Полша (Университет „Ян Кохановски“ в Келце), САЩ (Канзаски университет), Словения (Институт за цивилизация и култура, Любляна), които се включиха онлайн.

Проектът, подпомогнат от НИС, си постави за цел да разгледа психоанализата като проблем на, но и перспектива към полската литература, да представи влиянието на психоаналитичната традиция от началото на миналия век до днес чрез проучване на теоретични и литературноисторически проблеми около присъствието ѝ в полския културен контекст. Участниците в международната конференция се фокусираха върху различни периоди на полската литература и предложиха разнообразни прочити на канонични автори през перспективата на фройдизма и юнгианството.

Пленарният доклад на Лена Маньон описа културния трансфер на психоаналитичната теория в Полша и преминаването ѝ от медицинската към хуманитарната сфера в края на XIX и началото на XX век. Останалите доклади, разделени в четири секции, следваха хронологично периодите на новата и съвременната полска литература и откриха влияния на психоанализата в произведения, писани в различни литературноисторически и социални условия. Творби и автори от първата половина на ХХ в. (периода на Млада Полша и междувоенното авангардно двадесетилетие) бяха обект на анализ в първата секция; докато останалите три секции разгледаха литературната продукция след Втората световна война. Във втората секция се анализираха творби, писани в условията на Полската народна република, а последните две секции се фокусираха върху променената ситуация след 1989 г., когато настъпва преоткриване на традицията от първата половина на века и се забелязват разнообразни позовавания към психоанализата в творчеството на автори като Олга Токарчук, Стефан Хвин, Павел Хюле и др.